गान्धी परिवारको गढ मानिने अमेठीमा केन्द्रीय मन्त्री स्मृति इरानी पछाडि
गान्धी परिवारको गढ मानिएको उत्तर प्रदेशको अमेठी लोकसभा क्षेत्रमा केन्द्रीय मन्त्री स्मृति इरानी पछाडि रहेकी छिन् । सुरुवाती मतगणनामा  भाजपा उम्मेदवार इरानीभन्दा भारतीय राष्ट्रिय कांग्रेसका उम्मेदवार किशोरीलाल शर्मा ३२ हजारभन्दा बढी मत अन्तरले अगाडि रहेका छन् । भारत निर्वाचन आयोगको पछिल्लो मतपरिणामअनुसार किशोरी लालले १ लाख ९ हजार ४ सय ९२ मत प्राप्त गर्दा इरानीले ७७ हजार ४ सय ८६ मत ल्याएकी छिन्। 
काठमाडौँ — गान्धी परिवारको गढ मानिएको उत्तर प्रदेशको अमेठी लोकसभा क्षेत्रमा केन्द्रीय मन्त्री स्मृति इरानी पछाडि रहेकी छिन् । सुरुवाती मतगणनामा भाजपा उम्मेदवार इरानीभन्दा भारतीय राष्ट्रिय कांग्रेसका उम्मेदवार किशोरीलाल शर्मा ३२ हजारभन्दा बढी मत अन्तरले अगाडि रहेका छन् । भारत निर्वाचन आयोगको पछिल्लो मतपरिणामअनुसार किशोरी लालले १ लाख ९ हजार ४ सय ९२ मत प्राप्त गर्दा इरानीले ७७ हजार ४ सय ८६ मत ल्याएकी छिन्। उत्तर प्रदेशको अमेठीबाट कांग्रेस नेता राहुल गान्धी ३ पटक सांसद बनेका थिए । पछिल्लो पटक सन् २०१९ मा भने उनले अमेठीमा हार बेहोरेका थिए । २००४,२००९ र २०१४ मा अमेठीबाट जित हात पारेका राहुललाई भारतीय जनता पार्टीकी नेता स्मृति इरानीले ५५ हजार मतान्तरले हराएकी थिइन् । अमेठी यस्तो क्षेत्र हो जहाँ वर्षौंदेखि गान्धी परिवारका सदस्य चुनाव लड्दै आएका छन् । सन् १९९९ पछि पहिलो पटक अमेठीमा गान्धी परिवारबाहिरबाट कांग्रेसले उम्मेदवार बनाएको छ । किशोरीलाल करिब ४ दशकदेखि कांग्रेसमा आबद्ध छन् । एनडीटीभीका अनुसार शर्मा गान्धी परिवारको अत्यन्तै निकट व्यक्ति हुन् । उनी पूर्वप्रधानमन्त्री राजीव गान्धीका करिबीसमेत मानिन्थे । सन् १९९९ मा सोनिया गान्धीलाई अमेठीमा जिताउन उनको महत्त्वपूर्ण भूमिका रहेको थियो ।